સોશિયલ મીડિયાના માધ્યમથી મહિલાની પજવણી, બદનામ કરતા બે ભેજાંબાજ ઝબ્બે
નવગુજરાત સમય | Publish Date: Mar 9 2019 3:17PM
૮ માર્ચ, વિશ્વ મહિલા દિવસ. મહિલાઓની સુરક્ષા,સલામતી માટે સરકાર વધુને વધુ અસરકારક પગલાં લઇ રહી છે. શહેર પોલીસ કમિશનરે પણ મહિલાઓને મુશ્કેલી સમયે ત્વરીત મદદ મળી રહે એ માટે ખાસ એપ્લીકેશન લોન્ચ કરી છે. જોગાનુજોગ વિશ્વ મહિલા દિવસે જ સોશિયલ મીડિયા મારફત મહિલાની પજવણી,છેડતીના બે કેસ સામે આવ્યા હતા. પોલીસે ટેકનીકલ સોર્સની મદદથી બન્ને ગુનના ભેદ કલાકોમાં જ ઉકેલીને એ.જી. ઓફિસના પરપ્રાંતિય કર્મચારી સહિત બે શખસની ધરપકડ કરી હતી.
AG ઓફિસનો કલાર્ક IMO એપથી યુવતીને 7 મહિનાથી બિભત્સ મેસેજ,ફોટા મોકલતો'તો
મૂળ મધ્યપ્રદેશની વતની અને હાલ રાજકોટ રહી નોકરી કરતી ૨૬ વર્ષિય યુવતી નેન્સી (નામ બદલાવ્યું છે)ને છેલ્લા સાત મહિનાથી એક શખસ IMO એપથી બિભત્સ ફોટા, મેસેજ મોકલીને પજવણી કરતો હતો. એક રાતે તો એ શખસે હદ કરી નાખી હતી. મધરાતે યુવતીને વિડિયો કોલ કર્યો હતો. યુવતીએ તેને પરેશાન કરતો શખસ કોણ છે ? તેની ઓળખ મેળવવા ફોન રીસીવ કર્યો હતો પરંતુ ચાલક શખસ પોતાનો ચહેરો ન દેખાય એટલે અંધારામાં રહીને વાત કરતો હતો. છેલ્લે તો એ શખસે ઘરે આવવાની ધમકી આપતા યુવતીએ યુનિર્સિટી પોલીસ મથકમાં અરજી આપતા પોલીસ એ.જી.ઓફિસના ક્લાર્કની ધરપકડ કરીને શાન ઠેકાણે લાવી દીધી હતી.
યુવતીની અરજીના આધારે પીઅઇ બી.બી.ગોયલ સહિતના સાઇબર સેલની મદદથી પજવણી કરનાર શખસની ઓળખ મેળવવા પ્રયાસ શરૂ કર્યા હતા. ટેકનિકલ સોર્સના ઉપયોગથી થયેલી તપાસમાં યુનિવર્સિટી રોડ પર એ.જી.સ્ટાફ કવાર્ટરમાં રહેતો રાહુલકુમાર ગૌરવશિવજી સિંગ નામનો શખસ યુવતીને પજવણી કરતો હોવાનું સામે આવ્યું હતું.
પૂર્વ મંગેતરના નંબર 'સેક્સી ભાભી' સાઇટ પર મૂક્યા, પોલ ખુલી જતાં ધ્રુસકે ધ્રુસકે રોયો!
બાબરા પંથકમાં રહેતા સગા ભાઇ-બહેન છેલ્લા કેટલાક સમયથી બેહદ પરેશાન હતા. કોઇ મનોવિકૃત શખસે યુવતીના મોબાઇલ નંબર સાથે ચાંદની પરમાર નામથી ફેક આઇડી બનાવીને 'સેક્સી ભાભી' સાઇટ પર પોસ્ટ કરી દીધા હતા. આવી હરકત કરનાર શખસને ઉઘાડા પાડવા બન્ને ભાઇ-બહેને પોલીસની મદદ માંગી હતી. પોલીસે રાજકોટના યુવકને ઝડપી લઇ આકરી સરભરા કરી હતી.
કુવાડવા પોલીસને બાબરા પંથકના ભાઇ-બહેનની અરજી મળ્યા પછી સાયબર સેલની મદદથી તપાસ શરૂ કરી હતી. પોલીસે આધુનિક ટેકનોલોજીના ઉપયોગથી કરેલી તપાસમાં યુવક-યુવતીની ફેક આઇડી રાજકોટમાં ગુરુપ્રસાદ ચોકમાં આકાશ ગંગા એપાર્ટમેન્ટમાં રહેતા અંકિત બાબુભાઇ હરસોરાએ બનાવી હોવાની જાણવા મળ્યું હતું. અંકિત હરસોરાની ધરપકડ કરીને થયેલી પૂછપરછમાં અંકિતે એવી કબૂલાત આપી હતી કે, તે જેને પરેશાન કરી રહ્યો હતો એ યુવતી સાથે તેની સગાઇ થઇ હતી, એ સગાઇ તૂટી ગયા પછી પણ પોતે તેની સાથે લગ્ન કરવા તૈયાર હતો પરંતુ યુવતી કે તેના પરિવાર કોઇ પ્રત્યુત્તર આપતા ન હતા.